Indus (Stärebild)
Den Indus ass e Stärebild um Südleche Stärenhimmel.

Beschreiwung 
Den Indus ass keen opfällegt Stärebild. Nëmmen zwéi vu senge Stäre si méi hell wéi déi 4. Gréissteklass. Et fënnt een dëst Stärebild tëscht deenen zwéin hellste Stäre vun de Stärebiller Grus a Pavo (Pohunn).

Den Indus kann ee vun Europa aus net gesinn.

Geschicht 
Den Indus gehéiert zu de Stärebiller, déi Enn vum 16. Joerhonnert vun den hollännesche Séifuerer Pieter Dirkszoon Keyser a Frederik de Houtman agefouert goufen. De Johannes Bayer huet déi Stärebiller am Joer 1603 op sengem Himmelsatlas Uranometria agesat.

Himmelsobjeten

Stären 

Den α Indi, den hellste Stär am Indus, ass 120 Liichtjoer vun eis ewech a gehéiert zu der Spektralklass K0 III. 
Den Numm Alnair ass arabesch a bedeit „dee Beliichten“. Dësen Numm huet och de Stär α Gruis am Stärebild Grus.

Den β Indi läit 400 Liichtjoer vun eiser Sonn ewech a gehéiert zu der Spektralklass K1 II

Den ε Ind ass mat enger Distanz vun nëmmen 11,82 Liichtjoer ee vun den nooste Stären zu eiser Sonn. Seng Liichtkraaft ass net ganz grouss. Si huet nëmmen 13 % Liichtkraaft géintiwwer eiser Sonn. De Stär gëtt vun engem liichtschwaache Brongen Zwerg begleet.

Duebelstären 

Den θ Indi steet op enger Distanz vun 100 Liichtjoer zu eiser Sonn. Et ass een Duebelstäresystem. Déi zwou wäiss Komponente kënne scho mat engem klengen Teleskop observéiert ginn.

NGC-Objeten 

Am Indus sinn d'Galaxien NGC 7049, NGC 7090 an NGC 7205.

Kuckt och

Um Spaweck